Ertskantsler

Ertskantsler (ladina keeles archicancellarius; saksa keeles Erzkanzler) oli Püha-Rooma keisririigis alates 9. sajandist kasutatav tiitel. Ertskantsleriks määrati riigi vaimulikke kuurvürste. Tiitlikandja vastutas keisririigi aladel kantslerite, õukonnasekretäride ja notarite töö eestLk 358 (Encyclopædia Britannica). Ertskantsleri tiitel oli valdavalt tseremoniaalne. 

 Ajalugu 
Esimesed teated ertskantsleri positsioonist pärinevad 9. sajandi esimesest poolest. Keiser Lothar I määras 835. aastal enda ertskantsleriks Vienne'i peapiiskop AgilmariLk 40 (Screen, 2003). 882. aastal avaldatud traktaadis kirjeldab Reimsi peapiiskop Hincmar, et ertskantsler (teoses summus cancellarius) oli osa keiserlikust nõunikkonnastLk 44 (Hincmar, 882). 

Ertskantsleri positsioon oli kasutuses ka alates Otto I-st Saksa-Rooma riigis. Saksamaa ertskantsleri tiitlit kandsid peamiselt Mainzi peapiiskopid (nt peapiiskopi Willigis tegi ertskantsleriks keiser Otto II). Pärast Põhja-Itaalia alade hõivamist anti Itaalia alade ertskantsleri tiitel ka Kölni peapiiskopile. Alates 13. sajandist kandsid Trieri peapiiskopid Burgundia (allikates ka kui Gallia provintside ja Arles'i kuningriigi) ertskantsleri tiitlit. Ertskantsleri positsiooni kolmeks jagunemise sätestas keiser Karl IV 1356. aasta bulla. Bullas mainitakse ka ertskantslerite rolli keiserliku õuekohtu (Hoftag) tseremoonias. Ertskantslerid kandsid kuurvürstide protsessioonis hõbedast saua ning keiserlikku pitserit.

Ertskantsleri tiitel oli kasutuses kuni 1803. aastal toimunud Saksamaa mediatisatsioonini. Mainzi peapiiskop Karl Theodor von Dalberg säilitas oma tiitli aga kuni keisririigi lõpuni 1806. aastal. 

Ertskantsleri tiitel säilis lühiajaliselt Prantsusmaa esimeses keisririigis. Napoleon I määras Jean-Jacques-Régis de Cambacérès' keisririigi ertskantsleriks. 

 Viited 

 Kirjandus 

 Encyclopædia Britannica. Kd. 2. 1911.
 Hincmar. De ordine palatii. Toimetaja Maurice Prou. Pariis: F. Vieweg, 1885. 

 Screen, Elina. "The Importance of the Emperor: Lothar I and the Frankish Civil War, 840–843", Early Medieval Europe. 12. 2003. 

Kategooria:Saksa-Rooma riik
Kategooria:Tiitlid